**Ειδικές και Εναλλακτικές Μορφές Τουρισμού**

**Τουρισμός Υγείας – Ιαματικός Τουρισμός**

**Συμβολή στην ολοκληρωμένη τουριστική ανάπτυξη της χώρας**

Η Ιαματική Ιατρική αποτελεί εναλλακτική προσέγγιση της Κλασικής Ιατρικής ως συμπληρωματικό θεραπευτικό σχήμα στην επιλογή των θεραπόντων Ιατρών, αντιπροσωπεύοντας την καθιερωμένη στο εξωτερικό Κλινική Υδροθεραπεία και Ιατρική Κλιματοθεραπεία, γνωστές ειδικότητες που υπήρχαν και στην Ελλάδα έως και το 1952.

Η καθιέρωση και επικαιροποίηση της Ιαματικής Ιατρικής επιβάλλεται αφενός από την απαίτηση των ασθενών σε διεθνές επίπεδο για εφαρμογή εναλλακτικών και συμπληρωματικών θεραπειών, αφετέρου από την ένταξη των Μονάδων Ιαματικής Θεραπείας και Κέντρων Θαλασσοθεραπείας στη Πρωτοβάθμια Φροντίδα Υγείας.

Χωρίς αμφιβολία, ένας υγιεινός τρόπος ζωής με τη βοήθεια της Προληπτικής Ιατρικής και της Ιαματικής Ιατρικής μπορεί να αποτρέψει πλήθος προβλημάτων, που αφορούν όχι μόνο στην υγεία του ατόμου που νοσεί, αλλά και στην οικονομία της χώρας του, που επιβαρύνεται με δαπάνες για την αποκατάσταση της υγείας του.

Οι θεραπευτικές εφαρμογές της Ιαματικής Ιατρικής με ιαματικούς φυσικούς πόρους είναι η Λουτροθεραπεία, η Ποσιθεραπεία, η Εισπνοθεραπεία, η Πηλοθεραπεία, η Θαλασσοθεραπεία και η Κλιματοθεραπεία.

Η Ιαματική Ιατρική εφαρμόζεται συμπληρωματικά με τις μεθόδους της κλασικής Ιατρικής από διακεκριμένους Ιατρούς σε νοσήματα του μυοσκελετικού, νευρικού, αναπνευστικού, καρδιαγγειακού, αιμοποιητι­κού, γαστρεντερικού, ουρολογικού και ενδοκρινολογικού συστήματος, καθώς και σε δερματολογικές, ωτορινολαρυγγολογικές, γυναικολογικές, αλλεργικές και περιοδοντικές παθήσεις.

Η Ελλάδα είναι η πρώτη χώρα στην Ευρώπη με ποιότητα και μοναδικότητα των ιαματικών φυσικών πόρων (750 ιαματικές πηγές εκ των οποίων οι 82 ενεργοποιημένες και από αυτές, οι 34 είναι αναγνωρισμένες με Φ.Ε.Κ. για θεραπευτικές χρήσεις). Οι υδροθεραπευτικές εγκαταστάσεις ανήκουν οι 38 στους Δήμους, οι 37 σε ιδιώτες και οι 7 στο Κράτος. Στο σύνολο αυτών των επιχειρήσεων, το 2014, πωλήθηκαν 900.000 εισιτήρια, ποσοστό πολύ χαμηλό σε σχέση με τα 2.500.000 εισιτήρια το 2010, γεγονός που διαπιστώνει και το Enterprise Greece, που αναφέρει 100.000 επισκέπτες ετησίως, αριθμός εξαιρετικά μικρός για τη δυναμική του κλάδου.

Η ίδρυση της Ελληνικής Ακαδημίας Ιαματικής Ιατρικής, από το 1ο Πανελλήνιο Συνέδριο Ιαματικής Ιατρικής στα Καμένα Βούρλα το 2015, προωθεί την ανάπτυξη του ιαματικού τουρισμού με επιστημονικές τεκμηριωμένες μεθόδους, προβάλλοντας στον Διεθνή χώρο τις ευεργετικές ιδιότητες των ιαματικών πηγών σε συνδυασμό πάντα με το βιοκλίμα της Ελλάδας, κυρίαρχο συγκριτικό πλεονέκτημα έναντι άλλων χωρών.

Ο Τουρισμός Υγείας αναφέρεται στην πρόληψη, διατήρηση, θεραπεία και αποκατάσταση της υγείας με σύγχρονες Ιατρικές μεθόδους και συμπληρωματικές εφαρμογές της Ιαματικής Ιατρικής, συνδυάζοντας παράλληλα την ξεκούραση, τη χαλάρωση και την ευεξία.

Η βασική ιδέα είναι η αξιοποίηση των πολλών σημαντικών πηγών, δυναμένων να εξελιχθούν από Θερμαλιστικά Κέντρα που είναι σήμερα σε Κέντρα Ιαματικής Ιατρικής (Health Resorts), σε συνδυασμό με όλες τις εναλλακτικές μορφές τουρισμού που συνάδουν με το πνεύμα της βιώσιμης και αειφόρου ανάπτυξης, δίνοντας προστιθέμενη αξία στο τουριστικό προϊόν.

Σήμερα, διαθέτουμε έξι (6) βασικά αναπτυξιακά εργαλεία για την Ιαματική Ιατρική και τον Θερμαλισμό:

1) Νόμος 3498/2006, για την «ανάπτυξη του Ιαματικού Τουρισμού».

2) Νόμος 4179/2013, για την «απλούστευση των διαδικασιών και την ενίσχυση της Επιχειρηματικότητας στον Τουρισμό».

3) Νόμος 4213/2013 (Ευρωπαϊκή Οδηγία) 2011/24/ΕΕ, «Περί εφαρμογής των δικαιωμάτων των ασθενών στο πλαίσιο της διασυνοριακής υγειονομικής περίθαλψης».

4) Νόμος 4272/2014, για την «αναγνώριση των μονάδων Ιαματικής Θεραπείας, Κέντρων Ιαματικού Τουρισμού και Κέντρων Θαλασσοθεραπείας ως μονάδων παροχής υπηρεσιών πρωτοβάθμιας φροντίδας Υγείας», που επιτρέπει την παροχή Ιαματικών Υπηρεσιών σε πολίτες των Ευρωπαϊκών Κρατών.

5) Νέο ΕΣΠΑ που αποτελεί χρηματοδοτικό εργαλείο για τη στήριξη αυτής της στρατηγικής.

6) Νέος αναπτυξιακός Ν. 4399 (2016).

Οι γνώστες της τουριστικής αγοράς αναφέρουν ότι τουλάχιστον 150.000 ασφαλισμένοι μπορούν να επισκεφθούν τις ιαματικές πηγές της χώρας μας μέχρι το 2017, με τζίρο ανερχόμενο σε 300.000.000€, δεδομένης της χρηματοδότησης των ταξιδιών των αλλοδαπών από τα ασφαλιστικά τους ταμεία. Περαιτέρω, οι πλέον αισιόδοξοι ομιλούν για τζίρο 1 δισ.€ από την εκμετάλλευση των ιαματικών πηγών. Επιβάλλεται, επομένως, η χάραξη νέας στρατηγικής από την πολιτεία για την επίσπευση των διαδικασιών εφαρμογής των νόμων αφενός και αφετέρου επιβάλλεται η δημιουργία των κατάλληλων υποδομών παροχής πιστοποιημένων υπηρεσιών υγείας, ευεξίας και αντιγήρανσης.

Κωνσταντίνος Κουσκούκης  
Καθηγητής Δερματολογίας – Νομικός,  
Πρόεδρος Ακαδημίας Ιαματικής Ιατρικής, Επιστημονικός Σύμβουλος ΚΕΔΕ